范成大
淳熙四年六月二十七日，登大峨之巅，一名胜
胜峰高哉摩紫青，白鹿导我登化城。
住山大士喜客至，兜罗布界缤相迎。
圆景明晖倚云立，艴如七宝庄严成。
一光未定一光发，中有墨像随心生。
白毫从地插空碧，散烛象纬天尤惊。
夜神受记亦修供，照世洞然千百灯。
明朝银界混一白，咫尺眩转寒凌竞。
天容野色儵开闭，惨澹变化愁仙灵。
人言六通欲大现，洗山急雨如盆倾。
重轮桑采印岩腹，非烟非雾非丹青。
我与化人中共住，镜光觌面交相呈。
前山忽涌大圆相，日围月晕浮青冥。
林泉草木尽含裹，是则名为普光明。
言词海藏不胜赞，北峰复有金桥横。
众慈久立佛事竟，一尘不起山竛竮。
向来无法可宣说，为问有耳如何听？
我本三生同行愿，随缘一念犹相应。
此行且复印心地，衣有宝珠奚外营？
题诗说偈作公案，亦使来者知吾曾。
神通佛法须判断，一任热碗春雷鸣。